b'\n_START_ARTICLE_\nNebsenre\n_START_SECTION_\nZgodovinski viri\n_START_PARAGRAPH_\nFaraonov priimek (prenomen) Nebsenre je ohranjen v 14. vrstici 9. stolpca Torinskega seznama kraljev, sestavljenega med vladanjem Ramzesa II. (1279\xe2\x80\x931213 pr. n. \xc5\xa1t.). Seznam je primarni vir podatkov za vladarje iz drugega vmesnega obdobja. Na seznamu je podatek, da je bil njegov predhodnik Heribre in da je vladal 5 mesecev in 20 dni. Podatek o \xc5\xa1tevilu let je izgubljen. Njegov naslednik je na Torinskem seznamu ozna\xc4\x8den z wsf, kar pomeni, da je bilo njegovo ime izgubljeno \xc5\xbee na dokumentu, s katerega je bil v ramze\xc5\xa1kem obdobju prepisan Torinski seznam.\n_START_SECTION_\nIzvirni artefakti\n_START_PARAGRAPH_\nNebsenre je eden od samo \xc5\xa1tirih vladarjev iz \xc5\xa0tirinajste dinastije, ki je dokazan na izvirnem artefaktu \xe2\x80\x93 vr\xc4\x8du neznanega porekla z njegovim priimkom. Vr\xc4\x8d je v zasebni zbirki.\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nNebsenre je bil po mnenju egiptologov Kima Ryholta in Darrella Bakerje \xc5\xa1tirinajsti faraon \xc5\xa0tirinajste dinastije. Dinastija je bila kanaanskega porekla in je od okoli 1700 pr. n. \xc5\xa1t. do 1650 pr. n. \xc5\xa1t. vladala v vzhodnem veli Nilove delte. Egiptolog J\xc3\xbcrgen von Beckerath ga zaradi razli\xc4\x8dnih rekonstrukcij  zgodnje \xc5\xa0tirinajste dinastije \xc5\xa1teje za petnajstega vladarja te dinastije.'